b"\n_START_ARTICLE_\nJuristas\n_START_SECTION_\nSindikas\n_START_PARAGRAPH_\nSi\xc3\xb1dikas (gr. syndikos) - istorin\xc4\x97 jurist(konsult)o profesija. Senov\xc4\x97s Graikijoje sindikas buvo gyn\xc4\x97jas teisme. Feodalizmo laikotarpio Europos miestuose \xe2\x80\x93 cecho arba gildijos vyresnysis arba patar\xc4\x97jas teis\xc4\x97s klausimais. Ba\xc5\xbenytin\xc4\x97se organizacijose - teisininkas (pvz., vienuoli\xc5\xb3 ordino sindikas, vienuolyno sindikas, generalinis ordino sindikas ir t. t.). Sindikai teikdavo teisines i\xc5\xa1vadas, patarin\xc4\x97davo miest\xc5\xb3 arba atitinkamai savo organizacij\xc5\xb3 vadovams. Kai kuriose Europos \xc5\xa1alyse (pvz., Vokietijoje) sindikas iki \xc5\xa1iol yra organizacijos teisininkas, neretai - organizacijos arba \xc4\xafstaigos \xc4\xafgaliotinis byloms teismuose vesti. Pvz., Hamburge - Senato sindikas (vok. Senatssyndicus).\n_START_SECTION_\nSindikas advokatas\n_START_PARAGRAPH_\nSi\xc3\xb1dikas advokatas (da\xc5\xbeniausiai vad. vok. Syndikus ('sindikas'), taip pat Syndikusanwalt arba Firmenanwalt, 'firmos advokatas') - advokatas, pagal darbo sutart\xc4\xaf dirbantis pas darbdav\xc4\xaf ne advokat\xc5\xabroje. Tai gali b\xc5\xabti \xc4\xafmon\xc4\x97 (pvz., bankas), asociacija, susivienijimas, paramos fondas, pramon\xc4\x97s ir prekybos r\xc5\xabmai (ir pan.). Greta to jis taip pat turi teis\xc4\x99 u\xc5\xbesiimti advokato praktika (t. y. veikti kaip laisvosios profesijos atstovas). Sindikai advokatai negali savo darbdaviams atstovauti pagal Vokietijos advokat\xc5\xabros \xc4\xafstatymo 46 \xc2\xa7 (Bundesrechtsanwaltsordnung) \xe2\x80\x93 jeigu advokato dalyvavimas yra b\xc5\xabtinas (vok. Anwaltszwang) \xe2\x80\x93 teisme arba arbitra\xc5\xbee, veikdami kaip advokatai. Jeigu teismuose advokato dalyvavimas yra neb\xc5\xabtinas, tuomet sindikai turi teis\xc4\x99 atstovauti savo darbdaviams (atitinkamoms organizacijoms)."